CELEX: 32021D1878
Language: lt
Date: 2021-10-25 00:00:00
Title: Komisijos įgyvendinimo sprendimas (ES) 2021/1878 2021 m. spalio 25 d. dėl aukščiausio lygio domeno „eu“ registro paskyrimo (Tekstas svarbus EEE)

2021 10 26   
               
               
                  LT
               
               
                  Europos Sąjungos oficialusis leidinys
               
               
                  L 378/22
               
            
         KOMISIJOS ĮGYVENDINIMO SPRENDIMAS (ES) 2021/1878
         2021 m. spalio 25 d.
         dėl aukščiausio lygio domeno „eu“ registro paskyrimo
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. kovo 19 d. Europos Parlamento ir Tarybos reglamentą (ES) 2019/517 dėl veiklos, susijusios su aukščiausio lygio domeno vardu „eu“, įgyvendinimo ir šio domeno veikimo, kuriuo iš dalies keičiamas ir panaikinamas Reglamentas (EB) Nr. 733/2002 bei panaikinamas Komisijos reglamentas (EB) Nr. 874/2004 (1), ypač į jo 8 straipsnį,
         atsižvelgdama į 2020 m. gegužės 14 d. Komisijos deleguotąjį reglamentą (ES) 2020/1083, kuriuo nustatant aukščiausio lygio domeno vardo „eu“ registro tinkamumo ir atrankos kriterijus ir jo paskyrimo procedūrą papildomas Europos Parlamento ir Tarybos reglamentas (ES) 2019/517 (2), ypač į jo 9 straipsnio 3 dalį,
         kadangi:
         
                     (1)
                  
                  
                     Komisija, taikydama atvirą, skaidrią ir nediskriminacinę atrankos procedūrą, turi paskirti registrą, kuriam pavesta vykdyti su aukščiausio lygio domenu „eu“ susijusią organizavimo, administravimo ir valdymo veiklą. Atrankos procedūrą Komisija organizuoja dviem etapais, t. y. Komisija pirmiausia įvertina pareiškėjų tinkamumą ir, remdamasi Deleguotajame reglamente (ES) 2020/1083 apibrėžtais atrankos kriterijais, nustato reikalavimus atitinkančių pareiškėjų eiliškumą;
                  
               
                     (2)
                  
                  
                     dabartinė Komisijos ir registro sutartis dėl aukščiausio lygio domeno „eu“ organizavimo, administravimo ir valdymo veiklos pasirašyta 2014 m. spalio 10 d. penkerių metų laikotarpiui, o 2019 m. pratęsta dar trejiems metams. Ji nustos galioti 2022 m. spalio 12 d.;
                  
               
                     (3)
                  
                  
                     2021 m. kovo 1 d. Komisija Europos Sąjungos oficialiajame leidinyje paskelbė kvietimą atrinkti aukščiausio lygio domeno „eu“ registrą (2021-026011), kuriuo organizacijos, kurios nori, kad joms būtų patikėta vykdyti su aukščiausio lygio domenu „eu“ susijusią organizavimo, valdymo ir administravimo veiklą, ragintos teikti paraiškas;
                  
               
                     (4)
                  
                  
                     paraiškų priėmimas baigtas 2021 m. gegužės 18 d., gautos penkios paraiškos;
                  
               
                     (5)
                  
                  
                     per pirmąjį atrankos procedūros etapą Komisija įvertino, ar pareiškėjams netaikomi kokie nors draudimo dalyvauti procedūroje kriterijai ir ar pareiškėjai atitinka tinkamumo kriterijus. Nustatyta, kad reikalavimus atitinka keturios paraiškos. Reikalavimus atitinkančių pareiškėjų sąrašas paskelbtas 2021 m. liepos 9 d. ir Komisija informavo kiekvieną pareiškėją apie pirmojo procedūros etapo rezultatus;
                  
               
                     (6)
                  
                  
                     per antrąjį procedūros etapą Komisija įvertino reikalavimus atitinkančius pareiškėjus ir nustatė jų eiliškumą pagal atrankos kriterijus. Komisija išnagrinėjo paraiškas ir parengė rezultatų suvestinę, kurioje nurodyti kiekvienai paraiškai skirti balai. Paraiškų kokybė buvo įvertinta pagal kvietimo 3.2 skirsnį, atsižvelgiant į siūlomos paslaugos kokybę, registro užduotims atlikti siūlomų žmogiškųjų ir techninių išteklių lygį bei registro užduotims atlikti siūlomus finansinius ir su atitiktimi susijusius gebėjimus. Nagrinėjant paraiškas Komisijai taip pat padėjo išorės nepriklausomi ekspertai;
                  
               
                     (7)
                  
                  
                     Komisija nustatė pareiškėjų eiliškumą. Pirmą vietą užimantis pareiškėjas – Europos interneto domenų registras (EURid) – turėtų būti paskirtas kitu aukščiausio lygio domeno „eu“ registru ir būti pakviestas pradėti derybas dėl sutarties pasirašymo pagal atrankos konkursą. Tokiai sutarčiai turi būti taikomi Komisijos įgyvendinimo reglamente (ES) 2020/857 (3) nustatyti principai;
                  
               
                     (8)
                  
                  
                     pagal Deleguotojo reglamento (ES) 2020/1083 10 straipsnį, jei atranką praėjusio kandidato ir perkančiosios organizacijos derybos dėl sutarties nutrūksta ir sutartis nesudaroma, Komisija registru paskirs paskesnį pagal eiliškumą pareiškėją,
                  
               PRIĖMĖ ŠĮ SPRENDIMĄ:
         
            1 straipsnis
            Europos interneto domenų registras (EURid) yra aukščiausio lygio domeno „eu“ registras, kuriam pagal Reglamento (ES) 2019/517 8 straipsnio 3 dalį ir laikantis 2 straipsnio nuostatų pavesta vykdyti su aukščiausio lygio domenu „eu“ susijusią organizavimo, valdymo ir administravimo veiklą.
         
         
            2 straipsnis
            Europos interneto domenų registras raginamas pagal Reglamento (ES) 2019/517 8 straipsnio 4 dalį sudaryti sutartį, kurioje nustatomos sąlygos, kurių laikydamasi Komisija prižiūri registro vykdomą su aukščiausio lygio domeno „eu“ susijusią organizavimo, administravimo ir valdymo veiklą.
            Jei Europos interneto domenų registro ir Komisijos derybos dėl sutarties baigiasi nesudarius sutarties, pagal Deleguotojo reglamento (ES) 2020/1083 10 straipsnį registru paskiriamas paskesnis pagal eiliškumą pareiškėjas.
            Paslaugų koncesijos sutartis pirmą kartą sudaroma penkeriems metams ir gali būti vieną kartą pratęsta papildomam ne ilgesniam kaip penkerių metų laikotarpiui.
         
         
            3 straipsnis
            Komisijos įgyvendinimo sprendimas 2014/207/ES (4) panaikinamas.
         
         
            4 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. spalio 25 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 91, 2019 3 29, p. 25.
         
            (2)  OL L 239, 2020 7 24, p. 1.
         
            (3)  2020 m. birželio 17 d. Komisijos įgyvendinimo reglamentas (ES) 2020/857, kuriuo pagal Europos Parlamento ir Tarybos reglamentą (ES) 2019/517 nustatomi principai, įtrauktini į Europos Komisijos ir Registro, atsakingo už aukščiausio lygio domeną „eu“, sutartį (OL L 195, 2020 6 19, p. 52).
         
            (4)  2014 m. balandžio 11 d. Komisijos įgyvendinimo sprendimas 2014/207/ES dėl aukščiausio lygio domeno „eu“ registro administratoriaus paskyrimo (OL L 109, 2014 4 12, p. 41).